stanford-oval/wikipedia huggingface dataset:
טובורג
היסטוריה > התפתחות המותג

בשנת 1888 השתתפה טובורג בתערוכה הנורדית התעשייתית לחקלאות ולאמנות, והציגה מגדל בצורת בקבוק טובורג בגובה 26 מטרים. הבקבוק הענק, ניצב עד היום בשטח המבשלה הראשונה של טובורג באזור הלרופ, והפקק שבראשו הוא נקודת תצפית על האזור כולו.
בשנת 1900 פרסמה טובורג את הפוסטר "האיש הצמא", שאויר בידי האמן הדני אריק הנינגסן. הפוסטר הודפס לראשונה בנובמבר 1900, והיה מסימני הזיהוי הבולטים של טובורג בגרמניה ובדנמרק לאורך שנים. כתר המלוכה הדני התווסף לסמל המבשלה בשנת 1914, כאשר טובורג נבחרה לספק המשקאות הרשמי של בתי המלוכה בדנמרק.
החזון העסקי הייחודי של טובורג בדגש על ייצוא, הביא את בירת טובורג לכל קצוות תבל כבר בתחילת המאה ה-20, גם ליפו ולירושלים. כבר בשנת 1908 ניתן היה למצוא מודעות פרסום לטובורג בעיתונות המקומית.
טעמי טובורג ברחבי העולם

מבשלת טובורג משווקת בירות ביותר מ-70 מדינות ברחבי העולם, ב-10 טעמים שונים, ביניהם טובורג ירוק, טובורג אדום, טובורג גולד, טובורג לימון, טובורג טוויסט, טובורג שחור ועוד. הבירות נבדלות זו מזו בטעמן ובאחוזי האלכוהול במשקה.
טעמי טובורג ברחבי העולם > בירת חג המולד

בירת חג המולד של טובורג ה-JULEBRYG משווקת במהדורה מוגבלת למשך 10 שבועות בלבד בכל שנה. הבירה המיוחדת הושקה לראשונה בנובמבר 1981, ומאז מושקת בכל שנה ביום השישי הראשון של חודש נובמבר, שזכה לכינוי J-Day.
במסגרת יום ההשקה החגיגי של הבירה מתלבשים עובדי המבשלה בדנמרק בחליפות סנטה קלאוס כחולות ומבלים את היום כולו במשאיות בירה ובכרכרות רתומות לסוסים ברחבי הערים המרכזיות של דנמרק, על מנת להפיץ לראשונה את חביות הבירה באופן רשמי וחגיגי לאלפי בתי עסק ופאבים שהזמינו את הבירה המיוחדת חודשים מראש.
בשל עיצוב התווית של הבירה, המציג פתיתי שלג לבנים על רקע כחול, נודעה הבירה בשם "בירת השלג", ו-J-Day נודע בתור יומו של השלג הראשון.
טובורג בישראל

בירה טובורג היא בין הבירות הוותיקות והמוכרות בשוק הישראלי, כבר מתחילת המאה ה-20. משנת 1995 טובורג מיוצרת בארץ באופן בלעדי, על ידי מבשלות בירה ישראל באשקלון.
המתכון של בירה טובורג המשווקת בישראל מתבסס על מהדורת חג המולד של טובורג. טעם הבירה בישראל הוא תוצאה של פיתוח מתכון, המכיל שלושה סוגי לתת שונים, בראשם לתת הקארה אמבר.
טובורג במלחמת העולם השנייה

במהלך מלחמת העולם השנייה נכבשה דנמרק על ידי צבא גרמניה, ונותרה תחת שליטה נאצית בין השנים 1940–1945.
רבים מעובדי טובורג היו חברים במחתרת הדנית, שפעלה לשחרור דנמרק משליטת גרמניה, ומפעלי טובורג שמשו להסתרה של עשרות יהודים, שהוברחו לשוודיה באמצעות הנמל הפרטי של המבשלה.
פוסטר "האיש הצמא" של טובורג
מס חברות

מס חברות הוא מס המוטל על ידי המדינה על רווחיהן של ישויות משפטיות מסוימות, בעיקר חברות שהן ישויות משפטיות עצמאיות ונפרדות מבעלי מניותיהן. את המס ניתן להטיל ברמת המדינה או ברמה נמוכה יותר.
בדומה למס המוטל על יחידים, גם חברות חייבות במס. ככלל, המס מוטל על רווחי החברה. כללי המס משתנים בין מדינה למדינה בהתאם למשטרי המס אותן מאמצות המדינות. ההכנסות הממוסות על ידי מס החברות משתנות גם הן ממדינה למדינה. (למשל, חלק מהמדינות פוטרות ממס חברות הכנסות שמקורן ברווחי הון, ואחרות אינן).
המס מוטל בלא קשר עם המס המוטל על בעליה של החברה כיחידים. לפי עיקרון זה נוצר מס כפול על הרווח - מס ראשון על רווחי החברה, ומס נוסף על החלק ברווח המחולק כדיבידנד לבעלי המניות, הנגבה בעת החלוקה. בדומה לדרך גביית המס מן הנישום העצמאי, גם החברה משלמת תחילה כמקדמות ולאחר מכן משלימה אותן או מקבלת זיכוי על פי "שומה" סופית.
חברות בינלאומיות המעוניינות להתרחב ולהקים מרכזים במדינות נוספות, מבצעות לעיתים השוואה בין המדינות באשר לגובה מס החברות. על כן, מדינות נוהגות להפחית את מס החברות כדי לשפר את האטרקטיביות שלהן בעיני משקיעים זרים.
חישוב וגבייה

חישוב המס מתבצע על ידי מכפלה של שיעור המס בהכנסה החייבת במס. תחילה מחושב הרווח החשבונאי על פי כללי חשבונאות מקובלים. הרווח החשבונאי עובר התאמות על פי חוקי המס החלים על החברה ומתקבלת הכנסה חייבת במס. הכנסה חייבת במס מוכפלת בשיעור המס ומתקבל המס שעל החברה לשלם.
גביית המס נקבעת בתקנות המסדירות את עיתוי תשלום המס (הפער בין עיתוי היווצרות החיוב לתשלום המס בפועל). מאחר שהדוחות החשבונאיים מופקים בסוף כל תקופה חשבונאית (לרוב שנה, חצי שנה או רבעון), חישוב המס מתבצע לתקופה מסוימת אולם חוקי המס מסדירים הסדרי גבייה במהלך השנה. במהלך התקופה משולמים מיסים בשיעור שנקבע מראש, כאשר בתום התקופה רשויות המס בוחנות אם הייתה גביית יתר/חסר ורשויות המס קובעות אם יוחזר התשלום העודף ששולם או שתדרש השלמה של המס החסר.
חישוב וגבייה > מיסים דיגיטליים

חישובם של מסי חברות דיגיטליות שעיקר פעילותן בינלאומית ומקוונת הוא נושא מורכב במיוחד, ומכונה לפעמים "מיסים דיגיטליים". חברות דיגיטליות מפעילות פעמים רבות מטות ומשרדים במדינות בהן שיעור מס החברות נמוך, ומנהלות ממדינות אלו את עסקיהן ברחבי העולם. מבנה החברות הדיגיטליות יוצר מצב בו קשה למדינה נתונה להעריך את העלויות השונות של החברות ביחס להכנסות באותה מדינה, ומכאן הקושי להעריך את היקף הרווחים הרלוונטיים במדינה, והקושי לגזור מאותם רווחים את שיעור מס החברות. מצב זה מקשה על מדינות העולם לגבות מיסים מחברות אלו.
בניסיון לפתור את המורכבות של המצב הוצעו מודלים שונים, כאשר האיחוד האירופי הוביל את עיקר היזמה בנושא זה עם מודל שהציע בשנת 2018 להטיל מס בהתבסס על הכנסות החברות ולא על רווחים, ואף על פי שלא הצליח להגיע להסכמה בנושא - נכון לשנת 2019 - צרפת ואיטליה קבעו בחקיקה עצמאית הטלת מס על בסיס מודל דומה, ומדינות נוספות מהאיחוד בחנו חקיקה דומה. בנובמבר 2019 במסגרת מיזם ה-BEPS (אנ') ליצירת עקרונות מס גלובליים, העביר ה-OECD טיוטה של עקרונות חקיקה בנושא המיסוי הדיגיטלי ל-130 מדינות. במקביל, מודל מיסוי שונה נבחן בקרב מדינות אמריקה הלטינית. בנוסף נבחנה על ידי ארגון ה-G7 יזמה בינלאומית של רף מס מינימלי עולמי למס חברות.
הארגון הבריטי Fair Tax Mark (אנ') העריך בדו"ח בשנת 2019 ששש חברות הטכנולוגיה המרכזיות בעולם - אפל, אמזון, גוגל, פייסבוק, מיקרוסופט ונטפליקס, נמנעו באופן זה מלשלם בעשור האחרון מיסים בסך כולל של 100.2 מיליארד דולר, אותם היו משלמים, על פי הדו"ח, אם היו משלמות מיסים בדומה לחברות בענפים מסורתיים. אף על פי שלמדינות השונות אינטרס להסדיר את גביית המיסים להגדלת קופות האוצר המקומיות, לחצים מגורמים פוליטיים וכלכליים גם יחד מאטים את ההתקדמות בנושא.
חישוב וגבייה > מיסוי דו-שלבי

המס מוטל בלא קשר למס המוטל על בעליה של החברה כיחידים.
לפי עיקרון זה נוצר מיסוי דו-שלבי על הרווח:
(1) בשלב הראשון, ממוסה החברה במס הקרוי "מס חברות". מס זה, מוטל על הכנסתה החייבת של החברה, בשיעור של 23%.
(2) בעת חלוקת הרווחים הנותרים לבעלי המניות כדיווידנד, נגבה מס דיווידנד. מס זה, יוטל על בעל המניות בשיעורים של 25% או 30%. זאת, בהתאם לסיווגו כ"בעל מניות מהותי" או שאינו, כהגדרתו בס' 88 לפקודת מס הכנסה.
מאחר שהחברה יכולה לבחור מתי לחלק דיווידנדים, יש באפשרותה לדחות את מס הדיווידנדים למועד כרצונה. בכך, מיסוי הדיבידנד עשוי להידחות. לעניין זה יש להבחין בין חברה "רגילה", לבין חברה המוגדרת כ"חברת מעטים" לפי ס' 76 לפקודה. שכן, בחברת מעטים, בהתקיים התנאים הקבועים בחוק - ניתן יהיה להטיל מס על הדיבידנד שטרם חולק. זהו מיסוי של דיבידנד "רעיוני", הרואה ברווחים לא מחולקים כמחולקים.
מס חברות בישראל > פקודת מס הכנסה

גביית מס החברות בישראל נעשית מכוח פקודת מס הכנסה. חלק ז' של הפקודה עוסק ב-"שיעורי המס" וקובע בין-השאר את שיעור מס החברות (סעיף 126 לפקודת מס הכנסה).
מס חברות בישראל > שיעורי מס החברות בישראל

מס החברות בישראל בין השנים 1980 ל־1986 עמד על 61%, מלבד שנת 1985 בה הגיע שיעור המס ל-66.1%.
משנת 1986 ועד שנת 1996 ירד מס החברות מ־61% ל־36%. ההורדה באה על רקע המשבר הכלכלי של שנות ה־80 ומטרתה הייתה להאיץ את המשק ולהישאר מדינה אטרקטיבית מבחינת מיסוי לעומת מדינות ה־OECD שהורידו את שיעור מס החברות באותן שנים.
בשנים 1996 ועד 2003 נותר מס החברות ללא שינוי ברמה של 36%.
משנת 2003 ועד 2010 ירד שיעור מס החברות מ-36% ל-25%. הורדת המס באה על רקע המשבר הכלכלי בישראל בשנים הראשונות של המאה ה-21, שהושפע גם מהתפוצצות בועת הדוט-קום העולמית בשנת 2000. בעקבות המצב הונהגה מדיניות חומת מגן כלכלית שנועדה להוציא את המשק מהקיפאון הכלכלי ולאושש את הכלכלה, בין השאר באמצעות מדיניות מיסוי מקלה. הורדת מס החברות נמשכה עד שנת 2010, לרמה של 25%, שיעור המקובל בחלק גדול ממדינות אירופה באותה התקופה.
בעקבות המשבר הכלכלי העולמי (2008-2009), העבירה הכנסת תוכנית להמשך הורדת מס החברות על מנת לתמוך בסקטור הפרטי. בשנת 2009 הוחלט להמשיך בהורדת המס, באחוז לשנה, עד שבשנת 2016 הוא יעמוד על 18%. ההחלטה גרמה לכך שבשנת 2011 עמד מס החברות על 24%. בעקבות המחאה החברתית בשנת 2011, הוחלט להקפיא את הורדת שיעור מס החברות ולשוב למתווה עליית מסי חברות, ומס החברות עלה בהדרגה עד ל-26.5% בשנת 2014. במחצית העשור, הכנסת חזרה למדיניות המקורית להפחתת מס החברות, ומאז שנת 2016 חזר המס לרדת. בשנים 2020-2018 מס החברות עמד על 23%.
מס חברות בישראל > מיסוי דו־שלבי בישראל

שקלול מס החברות ומס דיבידנדים שמשלם בעל מניות מהותי בחברה (מחזיק לכל הפחות 10% מהון המניות), נמצא במגמת ירידה גם הוא, זאת על מנת לעודד משקיעים ולהמריץ את הכלכלה.
ראו גם

דוח התאמה למס
הערות שוליים

1 2 3 4  נל, ‏האם מדינות העולם יגבו מס במיליארדים מפייסבוק, גוגל ואמזון?, באתר גלובס, 29 באוקטובר 2018
↑  אסף אוני, ‏איטליה מצטרפת לצרפת: תטיל "מס דיגיטלי" על ענקיות הטכנולוגיה, באתר גלובס, 25 בדצמבר 2019
↑   מירב ארלוזורוב, מהפכת מיסוי עולמית מסכנת את הכנסות המדינה וההיי־טק, באתר TheMarker‏, 18 בפברואר 2020
↑  איתמר לוין, G7 מול סין - אבל כיצד?, באתר News1 מחלקה ראשונה, 14 ביוני 2021
↑  עומר כביר, טכנולוגיות הבריאות הדיגיטלית מצילות חיים, אך כשהן קורסות זה מסכן אותם, באתר כלכליסט, 5 בדצמבר 2019
↑  ס' 126(א) לפקודת מס הכנסה [נוסח חדש].
↑  ס' 125ב לפקודת מס הכנסה [נוסח חדש].
↑  ס' 77(א) לפקודת מס הכנסה [נוסח חדש].
↑  פקודת מס הכנסה, ספר החוקים הפתוח, באתר ויקיטקסט
↑  שיעור המס בישראל 1980-2003, דוח בנק ישראל משנת 2003
↑  דוח הכנסות המדינה לשנת 1997, באתר מינהל הכנסות המדינה במשרד האוצר
| --- | --- |
בקרת זהויות :  NLI: 987007565196005171  BNE: XX528045  BnF: cb131629913 (data)  GND: 4031597-6  LCCN: sh85032951  NDL: 00563565  NKC: ph119341  SUDOC: 027763498
טבח (מקצוע)

צוות טבחים מקצועיים במטבח של מלון, תצלום מ-1990
טַבָּח (באנגלית: Cook) הוא אדם שמקצועו הכנת מזון לצריכה בתעשיית המזון, ובפרט במסעדות. טבח עשוי להיות מכונה לעיתים "שף", אם כי בעולם הקולינרי, המונחים אינם זהים. הטבחים לרוב עובדים במטבח מוסדי תחת ניהול של שף או טבח ראשי. תחומי האחריות של טבחים כוללים הכנת מזון, ניקוי המטבח, ועזרה לשפים.
במסעדות גדולות בהם יש תפריטים מגוונים, מועסק צוות טבחים גדול, אשר עובד בתחנות שונות, המצוידות בציוד הנחוץ להכנת המנות השונות (תנורים, גריל, מחבתות, המרכיבים השונים, וכו').
העבודה של הטבחים משתנה בהתאם למקום בו הם עובדים, גודל המטבח, והמורכבות של הפריטים בתפריט.
אטימולוגיה

המילה טבח היא מלשון טביחה (שחיטה) והיא מופיעה כבר בתלמוד ככינוי לשוחט.
בתנ"ך מוזכר נבוזראדן רב טבחים ושם הכוונה היא לטבח מלשון הוצאה להורג מטעם המלכות (במקרה הזה מלכות בבל).
היסטוריה

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה.
קורואבוס מאליס שזכה בסטאדיון הראשון בשנת 776 לפני הספירה, היה טבח.
בסביבות המאה ה-9 עד המאה ה-15 בצרפת, היה מקצוע הטבחות מוכר בקהילה. במובן מסוים, טבחים הוכרו כאמנים.
בזמן שושלת מינג בסין (1368-1644), טבחים שימשו בעיקר את אנשי החברה הגבוהה, סוחרים, פקידים ובעלי אחוזות. ידועה התפתחות העולם הקולינרי בסין בתקופת שושלת מינג, בעיקר בשל גידולי "העולם החדש" שהחלו להגיע לסין בתקופה זו, כגון תירס, תפוחי אדמה ופלפל צ'ילי. אלו יצרו סביבה שהובילה למאכלים חדשים ואיכותיים שהיו נגישים לכל הציבור. המגוון החדש במאכלים המוצעים הוביל לספרי מתכונים שנכתבו ולחיזוק מעמד ה"טבח" במדינה.
אוגוסט אסקופייה (1846-1935) המציא והחיל את שיטת בריגדת הטבחים, לפיה העבודה במטבח של מסעדה גדולה מחולקת לשפים בני דרגות שונות ותפקידים שונים.
סוג מקצועי של טבחים במדינת ישראל

בתחילתה של מדינת ישראל הוחלט לדרג את היכולות הקולינריות של טבחים בחמש רמות, ניתן לעבור בין רמה לרמה בדרך של סולם דרגות, בכל דרגה נדרשים הנבחנים להציג רמה גבוהה יותר מן הרמה הקודמת גם מבחינה מעשית קולינרית וגם מבחינת הציון הדרוש (הציון העובר לדרגה 1 הוא 60 ולדרגה 2 הוא 70). על כל מנה שהטבחים יגישו לבוחנים ידורגו בקריטריונים הבאים: הופעה והגיינה אישית, ארגון מקום העבודה, טיפול מוקדם בחומרי המזון, תברואת המזון, מיומנות ומקצועיות, צורת הגשת המזון ואיכות וטעם המזון.
סוג מקצועי של טבחים במדינת ישראל > ההבדלה בין סוגי 1-5

| סוג הטבח | קריטריונים לבחינה | דרישות הבחינה | ניקוד מינימלי דרוש |
| --- | --- | --- | --- |
| סוג 1 | מי שסיים קורס מורשה של משרד התעשייה | ידורג ללא בחינה |  |
| סוג 2 | מי שעבד שנתיים במקצוע בסוג 1 או מי שיוכיח שעבד 5 שנים במקצוע ואין לו תעודת מקצוע | א. מנה ראשונה קרה לארבעה סועדים ב. מנה ראשונה חמה לארבעה סועדים ג. שתי מנות עיקריות, כל מנה לארבעה סועדים וכוללת בתוכה תוספת של פחמימה וירק | 65 |
| סוג 3 | מי שעבד שנתיים במקצוע בסוג 2 או מי שיוכיח שעבד שבע שנים במקצוע ואין לו תעודת מקצוע | א. מנה ראשונה קרה לארבעה סועדים ב. מנה ראשונה חמה לארבעה סועדים ג. שתי מנות עיקריות, כל מנה לארבעה סועדים וכוללת בתוכה תוספת של פחמימה וירק ד. 2 סלטים ה. קינוח ל 4–6 סועדים | 70 |
| סוג 4 | מי שעבד שנתיים במקצוע בסוג 3 או מי שיוכיח שעבד 8 שנים במקצוע ואין לו תעודת מקצוע | במסגרת בחינה זו מוסד הלימודים ממנו נבחן הטבח יספק לו מחברת בחינה על מנת שהנבחן יוכל לכתוב במחברת זו את המטלות עליו להכין ואת הזמנת החומרים לביצוע הבחינה. בבחינה זו יקבל סל מזון ממנו יידרש להכין ארוחה שלמה הכוללת: א. מנה ראשונה חמה/קרה או חטיף לארבעה אנשים ב. 3 מנות עיקריות לשלושה סועדים לכל סוג ג. קינוח לארבעה סועדים בסוג זה נבחן הטבח גם ביכולתו להזמין חומרי גלם איכותיים, גיוון שיטות ההכנה, גיוון צורות עריכת ותצוגת המנות וניצול אידיאלי של חומרי הגלם. | 70 |
| סוג 5 (שף) | מי שעבד שנה בסוג 4 מי שעבד שנתיים בסוג 3 מי שיוכיח שעבד במקצוע 9 שנים, מזה שנה פחות בארץ ואין לו עדיין תעודת מקצוע | פרק א - תורת המקצוע א. תורת החומרים, קבוצות מזון וידע כללי בתחום המזון. ב. שיטות ריכוך - טכנולוגיות בייצור מזון ג. תורת התפריט ד. תבשילים ומתכוני יסוד ה. מגדנאות ו. משקאות אלכוהוליים ואחרים - יינות, משקאות אלכוהוליים, משקאות וקוקטיילים ז. ידע בתזונה - קבוצות המזון, משמעות הגדרת ערכים תזונתיים, משמעות דיאטה ותכנון תפריטים ח. דיני כשרות ומועדים ט. תברואת המזון והיגיינה אישית י. טרמינולוגיה מקצועית לועזית - ידע בסיסי פרק ב - ידע כללי וניהול א. טכנולוגיות בישול ב. הנדסת יצור ג. דיני עבודה ד. קניינות וביקורת מזון ומשקאות ה. יסודות בתכנון מערך יצור המזון ו. מסעדנות כללית ז. ידע כללי ח. ניהול עובדים | 70 - נקבע על ידי שקלול ועד מקועי |
ראו גם

שף
בישול
הערות שוליים

↑  תלמוד בבלי, מסכת נדרים, דף כ', עמוד ב'
↑  ספר מלכים ב', פרק כ"ה; ספר ירמיהו, פרק מ', פרק נ"ב
↑  Michael Symons, A History of Cooks and Cooking, University of Illinois Press, 2003
↑  מאכלים אזוריים של אירופה מימי הביניים ספר מאת מליטה וייס אדמסון
↑  מדינת ישראל, [https://www.gov.il/BlobFolder/generalpage/practical-exam/he/manpower-training_adults_professionaltraining03_03_046.pdf נוהלבחינות מעשיותלנוער ומבוגרים
בטבחות(אמנות הבישול),קונדיטאותואפיה], באתר gov.il
↑  מדינת ישראל, [https://www.gov.il/BlobFolder/generalpage/practical-exam/he/manpower-training_adults_professionaltraining03_03_046.pdf והלבחינות מעשיותלנוער ומבוגרים
בטבחות(אמנות הבישול),קונדיטאותואפיה], באתר gov.il, ‏2008
↑  משרד התעשייה, טבחות, באתר employment.molsa.gov.il
| --- | --- |
בקרת זהויות :  NLI: 987007562865505171  GND: 4031437-6  LCCN: sh85032173  NDL: 00573665  NKC: ph305445
קורניי צ'וקובסקי

| --- | --- |

1958
 לידה:  19 במרץ 1882 (יוליאני) סנקט פטרבורג, האימפריה הרוסית האימפריה הרוסית 
 פטירה:  28 באוקטובר 1969 (בגיל 87) מוסקבה, ברית המועצות ברית המועצות 
 שם לידה:  Николай Васильевич Корнейчуков 
 מדינה:  האימפריה הרוסית, ברית המועצות 
 מקום קבורה:  בית הקברות פרדלקינו 
 מקום לימודים:  אוניברסיטת סנקט פטרבורג 
 שפות היצירה:  רוסית 
 תקופת הפעילות:  מ-1901 
 בן או בת זוג:  Maria Goldfeld (1903–?) 
 צאצאים:  לידיה צ'וקובסקיה, ניקולאי צ'וקובסקי, מריה צ'וקובסקיה 
 פרסים והוקרה:  עיטור לנין  עיטור הדגל האדום של העמל  פרס לנין 
 
קוֹרניי איוואנוביץ' צ'וּקוֹבסקי (ברוסית: Корней Ива́нович Чуко́вский,‏ 31 במרץ 1882 – 28 באוקטובר 1969) היה סופר ומשורר ילדים נודע בשפה הרוסית, ממוצא יהודי. יצירותיו כ"דוקטור אוי-כואב" (מוכר בשם העברי "לימפופו"), "כך ולא כך" (בתרגום לעברית של לאה גולדברג), "הקרוקודיל" ואחרות היו לחביבות על דורות של ילדים דוברי רוסית. הוא גם היה מבקר ספרות ומסאי.
מימין לשמאל: יורי אננקוב, מאייר וגרפיקאי רוסי, בנדיקט ליבשיץ, קורניי צ'וקובסקי ואוסיפ מנדלשטם: משוררים וסופרים רוסים ממוצא יהודי. צילום מ-1914.
ילדותו

נולד בשם ניקולאי ואסילייביץ' קורנייצ'וקוב. את השם קורניי איבאנוביץ' צ'וקובסקי הוא הגה כשם עט כשעבד בעיתון חדשותי באודסה ב-1901. הוא נולד בסנקט פטרבורג לנערה ממשפחת איכרים מאזור פולטבה, ששמה היה יקטרינה אוסיפובנה קורנייצ'וקובה ולעמנואל סולומונוביץ' לוינסון, יהודי ממשפחה עשירה, ביחסים מחוץ לנישואין. משפחתו של לוינסון לא ראתה בעין יפה את האפשרות שינשא לקורנייצ'וקובה והם נאלצו להפרד. אמו של צ'וקובסקי עברה לאודסה עם אחותו מׇרוּסְיָה ולוינסון תמך בהם כספית עד שנישא לאישה אחרת. צ'וקובסקי למד בגימנסיום של אודסה ואחד מחבריו לכיתה היה זאב ז'בוטינסקי. בשלב מאוחר יותר נזרק צ'וקובסקי מהמוסד בשל "מקורו השפל" (שכיוון להולדתו מחוץ לנישואין) ולמד לימודים גבוהים בהתכתבות.
הוא למד אנגלית בעצמו ובין השנים 1903–1905 היה כתב עיתון אודסאי בלונדון, אך בילה את מרבית זמנו בספריה הבריטית. כשחזר לרוסיה תרגם יצירות מאנגלית של וולט ויטמן וכתב מספר מאמרי ביקורת על אמנים אירופיים בני זמנו, מה שקנה לו את הכרת חוגי הספרות הרוסית וידידות עם המשורר אלכסנדר בלוק. הוא פרסם כמה כתבים ספרותיים כ"מצ'כוב ועד ימינו" (1908) ו"פנים ומסיכות" (1914) וכתב במגזין סאטירי בשם "סיגנל", מה שהביא למעצרו לשישה חודשים בגין "העלבת השלטון".
בברית המועצות

בשנות העשרים והשלושים של המאה העשרים קנה לו צ'וקובסקי את מרבית פרסמו כסופר ומשורר לילדים. רבים מסיפוריו עובדו לסרטים מצוירים, לתיאטרון ואף לבלט ואופרה, על ידי סרגיי פרוקופייב.
צ'וקובסקי ערך את כל כתבי ניקולאי נקרסוב ופרסם בשנת 1933 את הספר "משתיים ועד חמש" שהיה למדריך פופולרי להבנת שפתם של ילדים. על פי הכתוב ביומניו, הוא ניצל את הפופולריות של והשפעתו כדי לסייע ליוצרים שנרדפו על ידי השלטונות הקומוניסטיים כאנה אחמטובה, מיכאיל זושצ'נקו, אלכסנדר גאליץ' ואלכסנדר סולז'ניצין. הוא היה הסופר הסובייטי היחיד שבירך רשמית את בוריס פסטרנק לרגל זכייתו בפרס נובל לספרות. בתו, לידיה צ'וקובסקיה, הייתה סופרת, בלשנית והעוזרת של אנה אחמטובה.
בשנת 1962 קיבל צ'וקובסקי את פרס לנין ותואר דוקטור לשם כבוד מאוניברסיטת אוקספורד על ספרו "אמנותו של נקרסוב".
בסוף שנות השלושים עבר צ'וקובסקי להתגורר בכפר פרדלקינו ליד מוסקבה, שם מת ונקבר.
ספריו

קרוקודיל (1912) — קורות תנין המטייל ברחובות עיר.
קשת בענן (1918)
טרקניטשה (1923. תר' לייב קופרשטיין בשם רב-שפם בתוך זבובה זהובה [ראה להלן]; לאה גולדברג בשם הפרעוש בתוך דבר לילדים, 1939; אלה סוד בשם ג'וק-מקק ענק, 2018) — מעשה במקק אימתני שהטיל אימתו על שוכני היער.
פלא-עץ (1923. תר' לאה גולדברג, 1942) — מעשה בעץ המצמיח גרביים ונעליים לילדים.
מוידודיר (1923. תר' רבקה דוידית, בשם זִפְתִינוֹק, 1939, אלה סוד בשם מלכיור הכיור, 2019) — הרפתקאות ילד שונא רחצה.
זבובינה זמזמינה (1924. תר' לייב קופרשטיין בשם זבובה זהובה, 1944; עינת יקיר בשם זבובה זמזומובה, 1988) — קורות זבובונית, שיתוש אמיץ הצילה מקורי עכביש.
הטלפון (1925. תר' בנימין הרושובסקי, 1977; אלה סוד בתוך עולם הפוך, 2018) — שיחות טלפון משעשעות עם חיות משונות.
תוגת פודורינו (1926. תר' אלה סוד בשם הצרה של מירב, 2018)
בלבול (1926. תר' אלה סוד בתוך עולם הפוך, 2018)
בַּרְמַלַי (1927. תר' נתן אלתרמן, 1946) — ילדים עורכים מסע באפריקה, פוגשים את "המפלצת בעלת השן הקוצצת" והופכים אותה למוכר רקיקים חביב.
דוקטור אוי-כואב (1929. תר' נתן אלתרמן בשם לימפופו, 1943; רפאל ספורטה בשם דוליט בלימפופו [עיבוד], 1958; אלה סוד בשם דוקטור אַיכּוֹאֵב, 2017) — מסעו ההרפתקני של רופא-חיות, שיצא לאפריקה לרפא את שוכני היער החולים (בעקבות יו לופטינג ובהתבסס על ד"ר צמח שאבאד).
השמש הגנובה (1934. תר' לייב קופרשטיין, 1944; אלה סוד בתוך מלכיור הכיור, 2019) — מעשה בתנין שבלע את השמש ומעשה בדב שהחזירה למקומה.
נכון ולא נכון (1935. תר' לאה גולדברג בשם כך ולא כך, 1954; מרים ילן-שטקליס בשם אבא מצחיקון [בתוך שיר הגדי], 1958; אוריאל אופק בשם כן נכון ולא נכון, 1968) — מעשה בילדה ואביה הצייר המפוזר.
לילדים (1945) — כינוס מבחר מיצירותיו.
עולם הפוך (1946)
סיפורים (1966)
לקריאה נוספת

טטיאנה דרובצקוי, "תרגומי יצירותיו של קורניי צ'וקובסקי לעברית", מעגלי קריאה, 30 (תשס"ד), עמ' 55–59
יהודה אטלס, "קורניי צ'וקובסקי: וירונן וירועע ויזומר: רב תודות לרופא אויזמר", בספר ילדים גדולים (כרך 3, עמ' 140-117), הוצאת ידיעות אחרונות, 2003.
קורניי צ'וקובסקי – מרד הכלים (מרוסית: בר פומרנץ, ההדירה מכתב־יד: יהושבע סמט שינברג), בתוך 'דחק', כרך יג', 2021.
הערות שוליים

↑   אבירמה גולן, "דוקטור אַיכּוֹאֵב": תרגום נפלא לקלאסיקת ילדים, בלי השיפוצים של אלתרמן, באתר הארץ, 17 בנובמבר 2017
| --- | --- |
בקרת זהויות :  NLI: 987007300216505171  PLWABN: 9810682009205606  BIBSYS: 90065272  BNE: XX965386  BnF: cb11926147n (data)  CiNii: DA00972749  GND: 118802895  ISNI: 0000 0001 2122 2372  LCCN: n50047793  LNB: 000033363  MusicBrainz: 0aafd235-6fe5-4be3-9d74-f1323401af1a  NDL: 00435999  NKC: jn19990210166  NLA: 36370166  NLG: 172004  NLK: KAC200606834  NSK: 000055418  NTA: 069094977  RERO: 02-A000195579  RSL: 000082203  SELIBR: 105474  SUDOC: 027156567  Trove: 1251711  VIAF: 17230067   WorldCat (עם VIAF): 17230067
מרטין אגירה אי אוטגי

| --- | --- |
אין תמונה חופשית
 לידה:  4 ביולי 1925 (בן 99) חבל הבסקים, ספרד
 מדינה:  בלגיה
 מידע חסיד אומות העולם
 תאריך הכרה:  11 בינואר 2011
 פרסים והוקרה:  חסיד אומות העולם
 קישורים חיצוניים
 יד ושם:  מרטין אגירה אי אוטגי
 
מרטין אגירה אי אוטגי (בספרדית: Martin Aguirre y Otegui;‏ 4 ביולי 1925 – ?) היה פליט ספרדי מחבל הבסקים, מחסידי אומות העולם, שהציל במלחמת העולם השנייה יהודים ממוות בידי הנאצים ובהם פרד בילד (אנ').
קורות חיים

מרטין נולד בחבל הבסקים בצפון ספרד. אביו היה פעיל פוליטי ותמך בצד רפובליקני (אנ') כאשר פרצה מלחמת האזרחים בספרד ב-1936. מסיבה זו, ב-1 ביוני 1937, מרטין ושניים מאחיו, חבייר וחוסו דה-אגירה, פונו בספינה לצרפת ומשם הגיעו לבלגיה, יחד עם קבוצה גדולה של ילדים פליטים בסקים (אנ'). הוריו ברחו עם שאר אחיו הקטנים לצרפת בהמשך המלחמה.
מרטין ואחיו מצאו מקלט בפנימייה קתולית "Kostchoo! voor Schipperskinderen" ("פנימיית שייטים"), בעיר וילברוק (אנ'). הפנימיה נוהלה על ידי נזירות קתוליות בראשות אם המנזר האחות פראילדה, שסייעה גם היא בהברחת יהודים בהמשך המלחמה. לאחר שרבים מן הפליטים הבסקים שברחו מספרד הוחזרו למולדתם בכוח, האחות פראילדה הציעה להוריהם לשמור על מרטין ועל אחיו עד שתגמר המלחמה. האחים נשלחו עם עלייתם לתיכון לפנימייה במכלן.
פעילות בתקופת השואה להצלת יהודים

ב-10 במאי 1940 כוחות גרמנים פלשו לבלגיה, אשר נכנעה לאחר 18 יום. לאחר הכיבוש, פליטים בסקים, שנתפסו על ידי הכוחות הגרמנים בבלגיה, גורשו חזרה לספרד, שם נרצחו על ידי השלטון הטוטליטרי של פרנקו. אביו של מרטין נתפס, ישב בכלא בספרד מספר חודשים עד שזוכה על ידי בית המשפט. אמו של מרטין גם היא חזרה לספרד, יחד עם אחיו הקטנים.
זמן קצר לאחר הכיבוש, מרטין פגש את רנה קאופנס (צר'), כומר קתולי אשר ניהל רשת להצלת יהודים מפני הצורר הנאצי, יחד עם אחיו ג'וריס קאופנס. רנה פעל בשיתוף פעולה עם יוזף-ארנסט ואן רוי (אנ'), קרדינל קתולי בבלגיה, שהתנגד גם הוא לאידאולוגיה הנאצית. לאחר אישורה של האחות פראילדה, רנה לקח את מרטין ואחיו תחת חסותו.
בנוסף לפעילותו ברשת ההצלה הקתולית, רנה היה פעיל ב"ארמייה החשאית", הקבוצה הגדולה ביותר ברזיסטאנס הבלגי (אנ'), ועזר לקשר בין הרזיסטאנס לרשת ההצלה הקתולית של ואן רוי. רנה דרש זהירות מקסימלית מכל אלו שהגן עליהם. מרטין עזר לרנה להעביר מסרים בינו לבין פעילים בארמייה החשאית.
רנה רכש, יחד עם עמיתו הרמן פרטאור, אחוזה נטושה בשם "דייקשטיין" בקצה העיר מכלן. האחוזה שימשה מקום מסתור בנתיב הצלה והברחת יהודים ופליטים נוספים מאיימת הנאצים החל מ-1942. מרטין ואחיו המשיכו ללמוד בפנימייה במכלן, ונרתמו לסייע לרנה רק בחגים ובחופשות. בשנת 1942, הגיעה לאחוזה ילדה יהודייה בשם ארלט רבקה לופט, אשר הועברה משם לפנימייה של האחות פראילדה, שם הוחבאה עד תום המלחמה. פרדי ורג'ין, היו שמותיהם הבדויים של שני ילדים יהודיים נוספים שהוחבאו אצל פראילדה. אלו הועברו מאוחר יותר הועברו לביתם של הזוג ואן הורנביק.
מרטין עזר להעביר מספר ילדים יהודיים דרך דייקשטיין לבתי משפחות שהסכימו להסתירם. כך למשל שלושת הילדים פרד בילד, שאביו נחטף ונשלח לאושוויץ, הרמן נובאק וילד ששמו הבדוי היה ארמנד. שלושת הילדים האלו הגיעו כולם מבית הילדים של מדלין סורל (צר'), אשר שיתפה פעולה עם מספר ארגונים להצלת יהודים, ביניהם רשת ההצלה של ואן רוי ורנה קאופנס, והחביאה בבית הילדים שלה עשרות ילדים יהודים.
לאחר ששהו מספר ימים בדייקשטיין, מרטין לקח את פרד למנזר בווילברוק. משם אח של רנה, ג'וריס קאופנס, לקח את פרד לבית משפחת רוברקכטס (Robberechts), שם התגורר עד סוף המלחמה.
לאחר המלחמה

פרד בילד היגר יחד עם אמו ואחיו הקטן לקנדה. פרד הפך לדיפלומט קנדי, וכיהן כשגריר קנדה לתאילנד משנת 1979 עד 1983 וכשגריר קנדה לסין ומונגוליה ב-1990. מרטין ופרד נפגשו שוב במפתיע בשנת 1980, וחידשו את הקשר ביניהם.
הכרה והנצחה

בשנת 2010, פרד פנה ליד ושם על מנת שיכירו במרטין כחסיד אומות העולם. בשנת 2011, מרטין הוכר רשמית כחסיד אומות העולם, וקיבל את התואר משמעון פרס. שמו נחקק בקיר הכבוד בגן חסידי אומות העולם ביד ושם בירושלים.
הערות שוליים

1 2 3 4 5 6 7 8 9 10 11  Aguirre y Otegui Martin, באתר יד ושם (באנגלית)
1 2 3 4  Álvaro Van den Brule, גיבורים ספרדים בשואה, באתר AVC, ‏27.2.2016
1 2  Mario Alberto Sanchez, שבעת הגיבורים הספרדים בשואה, באתר עיתון ABC Historia, ‏23.1.2015
↑  תיק מספר M.31.2/11942, ארכיון יד ושם
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מרטין אגירה אי אוטגי".
גטו נובוגרודק

גטו נובוגרודק היה גטו נאצי שהוקם בדצמבר 1941 בנבהרדק, בבלארוס הסובייטית (בלארוס של היום), במהלך השואה. כמעט כל 10,000 תושביו נרצחו. רק 350 שרדו.